[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 21.6.2007

COM(2007) 343 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ

ΕΚΘΕΣΗ ΓΙΑ ΤΗ ΣΗΜΕΙΩΘΕΙΣΑ ΕΩΣ ΤΙΣ 31 ΜΑΡΤΙΟΥ 2007 ΠΡΟΟΔΟ ΟΣΟΝ ΑΦΟΡΑ ΤΟΝ ΕΚΣΥΓΧΡΟΝΙΣΜΟ ΤΟΥ ΛΟΓΙΣΤΙΚΟΥ ΣΥΣΤΗΜΑΤΟΣ ΤΗΣ ΕΥΡΩΠΑΪΚΗΣ ΕΠΙΤΡΟΠΗΣ

ΠΙΝΑΚΑΣ ΠΕΡΙΕΧΟΜΕΝΩΝ

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΕΚΘΕΣΗ ΓΙΑ ΤΗ ΣΗΜΕΙΩΘΕΙΣΑ ΕΩΣ ΤΙΣ 31 ΜΑΡΤΙΟΥ 2007 ΠΡΟΟΔΟ ΟΣΟΝ ΑΦΟΡΑ ΤΟΝ ΕΚΣΥΓΧΡΟΝΙΣΜΟ ΤΟΥ ΛΟΓΙΣΤΙΚΟΥ ΣΥΣΤΗΜΑΤΟΣ ΤΗΣ ΕΥΡΩΠΑΪΚΗΣ ΕΠΙΤΡΟΠΗΣ 1

1. Εισαγωγή 3

2. Περίληψη της εφαρμογής μέχρι τισ 31 Μαρτίου 2007 3

3. Εφαρμογή εκσυγχρονισμένησ λογιστικήσ στην Επιτροπή 4

3.1. Ετήσιοι λογαριασμοί 4

3.2. Επιμόρφωση 5

4. Περιβάλλον ελέγχου και επικύρωση τοπικών συστημάτων 5

4.1. Ποιότητα λογιστικής 5

4.2. Επικύρωση τοπικών συστημάτων 6

5. Εξελίξεισ της πληροφορικήσ για τον Γενικό Προϋπολογισμό 7

6. Αντιπροσωπείες ABAC 9

7. Ευρωπαϊκό Ταμείο Ανάπτυξης (ΕΤΑ) 10

8. Εφαρμογή του ABAC από άλλα όργανα και οργανισμούς 10

9. Μελλοντικές εξελίξεισ 11

10. Συμπέρασμα 11

ΠΑΡΑΡΤΗΜΑ I : ΠΡΟΓΡΑΜΜΑΤΙΣΜΟΣ ΥΨΗΛΟΥ ΕΠΙΠΕΔΟΥ 13

ΠΑΡΑΡΤΗΜΑ II :Ασφάλεια και συγχρονισμός του συστήματος 14

1. Λογιστικό σύστημα ABAC 14

2. ABAC Workflow 14

1. Εισαγωγή

Στις 17 Δεκεμβρίου 2002, η Επιτροπή εξέδωσε ανακοίνωση για τον εκσυγχρονισμό του λογιστικού συστήματος των Ευρωπαϊκών Κοινοτήτων[1]. Τον Ιανουάριο του 2005, θεσπίστηκε ένα λογιστικό σύστημα βασιζόμενο στη λογιστική σε δεδουλευμένη βάση και το 2005 καταρτίστηκαν λογαριασμοί σύμφωνα με διεθνώς αποδεκτά λογιστικά πρότυπα, τηρουμένων έτσι των προθεσμιών που ορίζει ο δημοσιονομικός κανονισμός.

Η μετάβαση σε νέο λογιστικό σύστημα παρέχει στην Ευρωπαϊκή Επιτροπή μεγαλύτερο καθημερινό έλεγχο στα οικονομικά της και καλύτερα δημοσιονομικά δεδομένα .

Το Ελεγκτικό Συνέδριο, εκτός από τη διατύπωση δύο επιφυλάξεων, γνωμοδότησε θετικά για τους λογαριασμούς του 2005, ενώ οι αρχές απαλλαγής επικρότησαν ιδίως τις προσπάθειες που κατέβαλε η Επιτροπή για την έγκριση των λογαριασμών για το οικονομικό έτος εντός των συντομευμένων προθεσμιών του δημοσιονομικού κανονισμού όσον αφορά την κατάρτιση των δημοσιονομικών καταστάσεων.

Το έργο εκσυγχρονισμού του λογιστικού συστήματος δεν έχει, ωστόσο, ακόμη ολοκληρωθεί. Η συμμόρφωση με όλα τα λογιστικά πρότυπα και η επίτευξη ενός ολοκληρωμένου συστήματος ΤΠ είναι μια χρονοβόρα διαδικασία. Η λογιστική σε δεδουλευμένη βάση εξακολούθησε να αναπτύσσεται καθ’όλη τη διάρκεια του 2006, και η ανάπτυξη θα συνεχιστεί το 2007 και το 2008.

Από το 2002, η Επιτροπή υποβάλλει σε τακτά διαστήματα εκθέσεις[2] σχετικά με την πρόοδο που σημειώνεται στο έργο του εκσυγχρονισμού. Η παρούσα ανακοίνωση συνοψίζει την πρόοδο που σημειώθηκε από τον Απρίλιο του 2006 ως τις 31 Μαρτίου 2007. Όπως και οι προηγούμενες εκθέσεις, η παρούσα θα διαβιβαστεί στις οικείες επιτροπές των αρχών απαλλαγής και στο Ελεγκτικό Συνέδριο.

2. Περίληψη της εφαρμογής μέχρι τισ 31 Μαρτίου 2007

Το 2006 και το πρώτο τρίμηνο του 2007, το σχέδιο εφαρμόστηκε σε γενικές γραμμές σύμφωνα με το σχέδιο του έργου 2006-7, το οποίο παρατίθεται στο παράρτημα 1 της ανακοίνωσης σχετικά με την πρόοδο που σημειώθηκε μέχρι τις 31 Μαρτίου 2006. Το πρόγραμμα ανάπτυξης και βελτίωσης των συστημάτων πληροφορικής, το οποίο επισυνάπτεται ως παράρτημα στην παρούσα έκθεση, αναπροσαρμόστηκε και επεκτάθηκε ως το 2008. Περιλαμβάνει την ενσωμάτωση του Ευρωπαϊκού Ταμείου Ανάπτυξης (ΕΤΑ) και των οργανισμών στο ABAC, τη δημιουργία ενιαίας αποθήκης οικονομικών δεδομένων, την ολοκλήρωση των συστημάτων πληροφορικής, και τη βελτίωση του περιβάλλοντος λογιστικού ελέγχου και του συστήματος υποβολής εκθέσεων.

Όσον αφορά τη διασφάλιση της ποιότητας των λογιστικών δεδομένων, σημειώθηκε πρόοδος σχετικά με τη βελτίωση του περιβάλλοντος του ελέγχου. Οι λογιστικοί έλεγχοι ενισχύθηκαν, ενώ όλες οι γενικές διευθύνσεις και οι υπηρεσίες κατέβαλαν αξιοσημείωτες προσπάθειες για να καταρτίσουν τους λογαριασμούς του 2006, να ελέγξουν τα δεδομένα και να προβούν στις αναγκαίες διορθώσεις, καθώς και για να εκτιμήσουν τις δαπάνες προς πληρωμή στην αρχή και στο τέλος του οικονομικού έτους με συνέπεια και συνοχή. Στην έκθεση του 2006 σχετικά με την επικύρωση των τοπικών συστημάτων, ο υπόλογος τόνισε ότι, σε γενικές γραμμές, οι υπηρεσίες είχαν λάβει τα κατάλληλα μέτρα για την αντιμετώπιση των σημαντικών, αλλά όχι θεμελιωδών, ζητημάτων που έθιγε στην έκθεσή του τού προηγούμενου έτους, και υπογράμμισε τη σημαντική πρόοδο που σημείωσαν δύο Γενικές Διευθύνσεις η επικύρωση των οποίων είχε ανασταλεί το 2005. Εξάλλου, οι υπηρεσίες της Επιτροπής έδωσαν απόλυτη προτεραιότητα στη διόρθωση των αδυναμιών που επεσήμανε το Δικαστήριο στην έκθεση του 2005. Οι προσωρινοί ετήσιοι λογαριασμοί του 2006 διαβιβάστηκαν στο Ευρωπαϊκό Ελεγκτικό Συνέδριο και στη Δημοσιονομική Αρχή εντός της νόμιμης προθεσμίας της 31ης Μαρτίου 2007.

Σημαντική πρόοδος σημειώθηκε στην ανάπτυξη του συστήματος πληροφορικής του ABAC. Οι λογαριασμοί παγίων προκαταβολών των αντιπροσωπειών ενσωματώθηκαν πλήρως, όπως είχε προγραμματιστεί, στο σύστημα ABAC, τον Ιανουάριο του 2007. Στη διάρκεια του έτους πραγματοποιήθηκε επίσης η μετάβαση δύο οργάνων και έξι οργανισμών στο σύστημα ABAC· καταρτίστηκε αναπροσαρμοσμένο σχέδιο έργου για τη μετάβαση των λογαριασμών του ΕΤΑ στο σύστημα ABAC, ενώ οι υπηρεσίες της Επιτροπής εργάζονται με σκοπό να το θέσουν σε λειτουργία τον Ιανουάριο του 2008. Οι εργασίες για την ενιαία αποθήκη οικονομικών δεδομένων σημείωσαν επαρκή πρόοδο ώστε η εν λόγω αποθήκη να χρησιμεύσει ως βάση για την κατάρτιση των ετήσιων δημοσιονομικών εκθέσεων της Επιτροπής για το 2006, καθώς και ορισμένων δημοσιονομικών εκθέσεων αναγκαίων για τον υπολογισμό των εκτιμήσεων μέχρι το τέλος του έτους. Οι υπηρεσίες της Επιτροπής εξακολουθούν να εργάζονται για την πλήρη ολοκλήρωση των συστημάτων πληροφορικής μέσω του σχεδίου Budget Control System (BCS) και του σχεδίου Assets II.

3. Εφαρμογή εκσυγχρονισμένησ λογιστικήσ στην Επιτροπή

3.1. Ετήσιοι λογαριασμοί

Ετήσιοι λογαριασμοί της EK για το 2005

Οι πρώτοι προσωρινοί ετήσιοι λογαριασμοί της EK, σύμφωνα με τους κανόνες της λογιστικής σε δεδουλευμένη βάση, παρουσιάστηκαν στο Ελεγκτικό Συνέδριο στις 31 Μαρτίου 2006, όπως ορίζει ο Δημοσιονομικός Κανονισμός. Κατόπιν αυτού, το Συνέδριο προέβη σε έλεγχο και σε εξέταση των λογαριασμών αυτών. Στη συνέχεια η Επιτροπή ενέκρινε τους τελικούς λογαριασμούς, στις 20 Ιουλίου 2006. Το Δικαστήριο εξέδωσε ευνοϊκή γνώμη όσον αφορά την αξιοπιστία των λογαριασμών αυτών – απεφάνθη ότι οι λογαριασμοί παρουσιάζουν ορθά, και από όλες τις πτυχές, τη δημοσιονομική κατάσταση και τα αποτελέσματα της EK για το 2005, αν και διατύπωσε κάποιες επιφυλάξεις. Οι επιφυλάξεις αφορούσαν την υπερεκτίμηση, σύμφωνα με τις εκτιμήσεις, καθαρών στοιχείων ενεργητικού ύψους 314 εκατ. ευρώ (ή 0,5% των καθαρών στοιχείων ενεργητικού) και την απουσία εγγυήσεων που χαρακτηρίζει τα αριθμητικά στοιχεία της ΓΔ EAC (όπως αναφέρεται στην ετήσια έκθεση δραστηριοτήτων του αρμόδιου Γενικού Διευθυντή).

Στη σύσταση απαλλαγής εκ μέρους του Συμβουλίου αναγνωρίζεται, μεταξύ άλλων, το επίτευγμα της οριστικοποίησης των λογαριασμών αυτών εντός του ταχθέντος αυστηρού χρονοδιαγράμματος, καθώς και η επιτυχία της μετάβασης στη λογιστική σε δεδουλευμένη βάση, άποψη που επαναλαμβάνεται στην έκθεση απαλλαγής του Κοινοβουλίου.

Οι ετήσιοι λογαριασμοί της EK για το 2006 Οι προσωρινοί ετήσιοι λογαριασμοί της EK για το 2006 διαβιβάστηκαν στο Ελεγκτικό Συνέδριο στις 30 Μαρτίου 2007. Οι λογαριασμοί αυτοί υποβάλλονται σε έλεγχο πριν εγκριθούν από την Επιτροπή τον Ιούλιο του 2007. Τα διδάγματα που αντλήθηκαν από τα προβλήματα και τις καθυστερήσεις που σημειώθηκαν κατά τα δύο αυτά πρώτα έτη της λογιστικής σε δεδουλευμένη βάση θα πρέπει να δώσουν στην Επιτροπή τη δυνατότητα να εξασφαλίσει ικανοποιητική ποιότητα όσον αφορά τα δημοσιονομικά δεδομένα. Κανένας Γενικός Διευθυντής ούτε προϊστάμενος υπηρεσίας δεν εξέφρασε κάποια επιφύλαξη όσον αφορά τη λογιστική στην ετήσια έκθεση δραστηριοτήτων για το 2006.

Η EK ανέλαβε τη δέσμευση να βελτιώνει σταθερά την ποιότητα των δεδομένων που διέπουν τους λογαριασμούς, καθώς και την παρουσίαση και το ευανάγνωστο των λογαριασμών αυτών. Στους λογαριασμούς τους 2006, παρέσχε περισσότερες πληροφορίες σχετικά με την ανάκτηση δαπανών και τις δημοσιονομικές διορθώσεις, ώστε να τα καταστήσει πιο χρήσιμα για τα ενδιαφερόμενα μέρη και τους λοιπούς αναγνώστες.

3.2. Επιμόρφωση

Το 2006 συνεχίστηκαν οι σημαντικές προσπάθειες στον τομέα της επιμόρφωσης του προσωπικού, με κυριότερα επιτεύγματα:

- Την παράδοση/διάθεση σχεδόν 4.000 ημερών συμμετοχής επιμόρφωσης ABAC στο προσωπικό της Επιτροπής σε Βρυξέλλες και Λουξεμβούργο (μία ημέρα συμμετοχής αντιστοιχεί στην παρακολούθηση μονοήμερης επιμόρφωσης από ένα συμμετέχοντα)·

- Την αύξηση της ικανοποίησης από την ποιότητα της επιμόρφωσης από 91% το 2005 σε 94% το 2006, με το 38% να θεωρεί τα μαθήματα "πολύ καλά", σε σύγκριση με το 32% το 2005·

- Την παροχή άνω των 2.300 ημερών συμμετοχής επιμόρφωσης ABAC στο προσωπικό της Επιτροπής στις αντιπροσωπείες ενόψει της υλοποίησης του προγράμματος ABAC Delegations· και,

- Την παροχή 1.000 ακόμη ημερών συμμετοχής επιμόρφωσης ABAC στο προσωπικό άλλων οργάνων και οργανισμών για την υποστήριξη της εγκατάστασης του συστήματος ABAC.

Ο βασικός στόχος για το 2007 είναι η συνέχιση της παροχής μαθημάτων υψηλής ποιότητας στο προσωπικό σε όλες τις χώρες του κόσμου, καθώς και στο προσωπικό των οργάνων και οργανισμών. Το 2007 και το 2008, θα καταβληθεί ιδιαίτερη προσπάθεια όσον αφορά την επιμόρφωση σε θέματα λογιστικής.

4. Περιβάλλον ελέγχου και επικύρωση τοπικών συστημάτων

4.1. Ποιότητα λογιστικής

Συνεπεία της έγκρισης του νέου λογιστικού πλαισίου, ζητήθηκε από κάθε γενική διεύθυνση και υπηρεσία να διασφαλίσουν την ικανοποιητική οργάνωση των λογιστικών τους διαδικασιών με στόχο την επίτευξη υψηλού επιπέδου ποιότητας των λογιστικών δεδομένων.

Όσον αφορά τους λογαριασμούς του 2006, το προσωπικό που συνεργάζεται με τον υπόλογο ήλεγξε την ποιότητα των λογιστικών δεδομένων και οργάνωσε συνεδριάσεις με τους ανταποκριτές σε λογιστικά θέματα από όλες τις γενικές διευθύνσεις για να συζητήσουν τους ελέγχους που πρέπει να διενεργηθούν, καθώς και τις διαδικασίες κλεισίματος και διαχωρισμού των χρήσεων («cut-off»). Σε όλες τις γενικές διευθύνσεις διαβιβάστηκαν κατάλογοι ελέγχου για τους ελέγχους που πρόκειται να διενεργηθούν και δόθηκαν οι σχετικές επεξηγήσεις.

Για τη μεσοπρόθεσμη βελτίωση του λογιστικού περιβάλλοντος, το 2006 εκπονήθηκε ένα σχέδιο «λογιστικής ποιότητας». Στόχος του σχεδίου είναι να εξηγήσει στις διατάκτριες υπηρεσίες τα εργαλεία που τίθενται στη διάθεσή τους, καθώς και τους ελέγχους που τους επιτρέπουν να διασφαλίζουν την ποιότητα των λογαριασμών για τις πράξεις που διαχειρίζονται. Καθορίστηκαν οι αρμοδιότητες και ο ρόλος των κυριότερων δημοσιονομικών παραγόντων, ιδίως του ανταποκριτή σε λογιστικά θέματα. Το σχέδιο παρουσιάστηκε στην ανώτερη ιεραρχία όλων των ΓΔ, και σήμερα πλέον η θέση του ανταποκριτή σε λογιστικά θέματα έχει ενταχθεί επίσημα στο οργανόγραμμα κάθε γενικής διεύθυνσης. Η ΓΔ Προϋπολογισμού κατήρτισε διάφορες κατευθυντήριες γραμμές και πρακτικά βοηθητικά μέσα και τα παρουσίασε στις γενικές διευθύνσεις. Οι κατάλογοι ελέγχου και οι έλεγχοι που χρησιμοποιήθηκαν για το κλείσιμο των λογαριασμών του 2006 ενσωματώθηκαν σε αυτά τα πρακτικά βοηθητικά μέσα.

Κατόπιν δοκιμής σε επιλεγμένες γενικές διευθύνσεις, η εφαρμογή του σχεδίου λογιστικής ποιότητας εγκαινιάστηκε σε όλες τις ΓΔ τον Μάρτιο του 2007, με στόχο την υλοποίηση των αναγκαίων ενεργειών εντός του ίδιου έτους. Σημαντικό εμπόδιο για την επιτυχία του σχεδίου είναι η έλλειψη εξειδικευμένου λογιστικού προσωπικού. Η Επιτροπή συνεχίζει να αναζητεί λύση στο θέμα μέσω της προκήρυξης ειδικών διαγωνισμών.

4.2. Επικύρωση τοπικών συστημάτων

Η ποιότητα των δεδομένων που εισάγονται στο λογιστικό σύστημα απευθείας ή μέσω τοπικών συστημάτων πληροφορικής εξαρτάται από το περιβάλλον ελέγχου που έχει δημιουργήσει ο κάθε διατάκτης. Η ομάδα επικύρωσης της ΓΔ Προϋπολογισμού παρακολουθεί τους ελέγχους αυτούς σε όλες τις ΓΔ και τις υπηρεσίες ώστε να διασφαλίζεται η εκπλήρωση των ορισθέντων κριτηρίων ποιότητας.

Στη διάρκεια του 2006, η ομάδα ανέλαβε ένα πρόγραμμα εμπεριστατωμένων ελέγχων εννέα συστημάτων που καθορίζονται από τους διατάκτες και προορίζονται για την παροχή ή την αιτιολόγηση λογιστικών πληροφοριών, σύμφωνα με το άρθρο 61 παράγραφος 1 στοιχείο ε) του Δημοσιονομικού Κανονισμού. Έτσι, οι υπηρεσίες που υποβλήθηκαν στους ελέγχους αυτούς ανήλθαν σε είκοσι δύο κατά την περίοδο 2005/2006, πράγμα που σημαίνει ότι καλύπτεται ο μεγαλύτερος όγκος δαπανών της Επιτροπής.

Εξάλλου, έλεγχοι ποιότητας πραγματοποιήθηκαν σε δεδομένα διαχωρισμού των χρήσεων (ουσιώδη για την κατάρτιση λογαριασμών σε δεδουλευμένη βάση), τα οποία παρήγαγαν ορισμένες υπηρεσίες-κλειδιά για να εξασφαλίσουν την αξιοπιστία και την ακρίβεια των πληροφοριών αυτών. Τέλος, την 1η Ιουνίου 2006, τέθηκε σε λειτουργία μια διαδικασία εκ των προτέρων κοινοποίησης των προτεινόμενων αλλαγών στα τοπικά συστήματα (πληροφορικής και διοικητικά), παρέχοντας έτσι στον υπόλογο τη δυνατότητα να εξετάσει προσεκτικά κατά πόσο οι προτάσεις αυτές πληρούσαν τα κριτήρια επικύρωσης πριν από τη θέσπισή τους.

Η ομάδα επικύρωσης ολοκλήρωσε όλες τις εργασίες που είχαν προγραμματιστεί στις γενικές διευθύνσεις για το 2006. Στην έκθεση προόδου που καλύπτει το διάστημα μέχρι τα τέλη Ιουνίου 2006, επισημαίνεται ότι, σε γενικές γραμμές, οι υπηρεσίες είχαν λάβει τα κατάλληλα μέτρα για να αντιμετωπίσουν τα σημαντικά, αλλά όχι θεμελιώδη, ζητήματα που εθίγησαν το προηγούμενο έτος. Η τελική έκθεση του 2006, η οποία εγκρίθηκε στις 20 Μαρτίου 2007, επιβεβαιώνει αυτή την άποψη και επισημαίνει επίσης τη σημαντική πρόοδο που σημειώθηκε στις δύο ΓΔ (AIDCO και EAC) η επικύρωση των οποίων είχε ανασταλεί το 2005. Λόγω του αναγκαστικά μεγάλου διαστήματος που απαιτείται για την επίτευξη των ενδεδειγμένων αλλαγών στα τοπικά τους συστήματα πληροφορικής, ο υπόλογος δεν μπόρεσε να επικυρώσει τα συστήματα αυτά εντός του οικονομικού έτους 2006, αλλά και τα δύο συστήματα θα είναι σε θέση να επικυρωθούν εντός του 2007. Όσον αφορά τη ΓΔ RELEX, το σχέδιο πληροφορικής ABAC-Delegations, το οποίο θα πρέπει να διορθώσει τα προβλήματα που εντοπίστηκαν το 2005, τέθηκε σε λειτουργία το 2007.

5. Εξελίξεισ της πληροφορικήσ για τον Γενικό Προϋπολογισμό

Το σχέδιο ανάπτυξης της πληροφορικής αποσκοπεί στην εξασφάλιση των λειτουργικών δυνατοτήτων που απαιτούνται για τη βελτίωση της δημοσιονομικής λογιστικής και των δημοσιονομικών ελέγχων και για την καλύτερη ενσωμάτωση των διαφόρων δομοστοιχείων.

Αναβαθμίσεις του συστήματος ABAC

Η υποδομή του συστήματος ABAC βελτιώθηκε σταδιακά μέσω των νέων εκδόσεων του Ιουνίου και του Νοεμβρίου 2006, καθώς και του Ιανουαρίου και Μαρτίου 2007. Η έκδοση του Ιουνίου αφιερώθηκε στην εισαγωγή δύο δομοστοιχείων στην εκδοχή ABAC WF Java: τις δεσμεύσεις και τη λειτουργική δυνατότητα inbox. Στην έκδοση του Νοεμβρίου τέθηκε στη διάθεση των χρηστών ένα νέο μέσο για την παρακολούθηση των ελέγχων νομικών οντοτήτων.

Μια ειδική έκδοση στις αρχές του 2007 αφιερώθηκε στην έναρξη λειτουργίας του σχεδίου για τις αντιπροσωπείες, το οποίο αντικαθιστά τα τοπικά συστήματα της Relex. Η ανάπτυξη του δομοστοχείου αυτού κατανάλωσε μεγάλο μέρος των πόρων κατά την περίοδο αναφοράς. Η έκδοση του Μαρτίου 2007 εστιάστηκε στη θέση σε λειτουργία της νέας υποδομής Asset για τις αντιπροσωπείες, καθώς και στην ενσωμάτωσή τους στο δομοστοιχείο Invoice.

Στα μέσα του 2006 πραγματοποιήθηκε αναβάθμιση του συστήματος SAP (εκδοχή 5.0). Η αναβάθμιση αυτή ήταν περίπλοκη και απαίτησε σημαντική εργασία στο τέλος του έτους, δεδομένου ότι μεγάλος αριθμός προγραμμάτων του τομέα άρχισαν για πρώτη φορά να λειτουργούν στο περιβάλλον της ΕΚ. Η αναβάθμιση αυτή ήταν σημαντική για τις δραστηριότητες της ECFIN, ούτως ώστε οι λογαριασμοί να είναι απόλυτα σύμφωνοι με τα διεθνή πρότυπα, καθώς και για την προγραμματιζόμενη αναβάθμιση στο σύστημα SAP-BCS.

BCS (Budget Control System)

Η νέα εκδοχή του δομοστοιχείου του SAP FM, το BCS, θα χρησιμοποιηθεί για να αντικαταστήσει το τρέχον σύστημα (δηλ. το FBS) που χρησιμοποιείται σήμερα για την κεντρική διαχείριση του προϋπολογισμού, δεδομένου ότι μπορεί να συμπεριλάβει τα τοπικά κονδύλια που απαιτούνται για τον εφοδιασμό των τμημάτων με ένα λεπτομερέστερο σύστημα διαχείρισης του προϋπολογισμού τους.

Στη διάρκεια του 2006, το BCS χωρίστηκε σε δύο σχέδια, η φάση I αφιερώθηκε στην αντικατάσταση του δομοστοιχείου SAP που χρησιμοποιείται σήμερα για την κεντρική διαχείριση των κεφαλαίων από τη νέα εκδοχή του BCS, ενώ η φάση II ασχολήθηκε με τη μετάβαση "τοπικών κονδυλίων" στο BCS, τις λειτουργικές δυνατότητες τοπικής διαχείρισης του προϋπολογισμού που σήμερα επιτελούνται από το ABAC Workflow και δεν καταχωρίζονται στο SAP.

Στη φάση I, το BCS διαμορφώθηκε έτσι ώστε να υποστηρίξει τις κεντρικές λειτουργικές δυνατότητες της ΕΕ και εφαρμόστηκε επιτυχώς για τους λογαριασμούς της υπηρεσίας PHEA. Λόγω της ανάγκης να διασφαλιστεί επαρκής ενσωμάτωση μεταξύ του BCS και του ABAC workflow, μετατέθηκε η εφαρμογή για το Γενικό Προϋπολογισμό από τον Απρίλιο του 2007 στον Οκτώβριο 2007. Υπάρχουν τεχνικά εμπόδια στη μετάβαση κατά την αλλαγή του έτους (δηλ. αρχές του 2008). Θα δημιουργηθούν τα κατάλληλα εργαλεία που θα διευκολύνουν τη μετάβαση στο BCS, και οι χρήστες του τοπικού συστήματος θα ενημερωθούν σε εύθετο χρόνο για τυχόν αλλαγές στις πληροφορίες που αναμένεται να ανακοινωθούν μέσω του ABAC workflow.

Οι λογαριασμοί του Ευρωπαϊκού Ταμείου Ανάπτυξης (βλ. τμήμα 7 παρακάτω) θα είναι στο SAP-BCS από το 2008.

Ο προγραμματισμός της δεύτερης φάσης του σχεδίου BCS ξεκίνησε το 2006 και συνεχίζεται. Λόγω των δυνητικών σοβαρών επιπτώσεων των λειτουργικών δυνατοτήτων της τοπικής διαχείρισης του προϋπολογισμού στην αρχιτεκτονική του ABAC, πριν εκδοθεί ένα ρεαλιστικό πρόγραμμα δράσης και προταθεί προθεσμία υλοποίησης απαιτείται επισταμένη ανάλυση όλων των σχετικών θεμάτων.

ABAC Assets II (ονομαζόμενο SAM)

Η ΓΔ Προϋπολογισμού βρίσκεται στη φάση αξιολόγησης του ενδεχόμενου να ενσωματώσει πλήρως ένα δομοστοιχείο Supply and Asset Management στο σύστημα ABAC για εταιρικούς χρήστες, το οποίο αντικαθιστά το ABAC-Assets, το οποίο λειτουργεί στο χωριστό σύστημα Syslog. Αυτή η εργασία προχωρεί, με μία υπηρεσία, την OIB, η οποία ενεργεί ως περιβάλλον δοκιμής για να διαπιστωθεί αν η λύση αυτή θα ήταν επιθυμητή, εφικτή και οικονομικά συμφέρουσα. Ένα αρχικό υλικό επίδειξης του δομοστοιχείου Supply and Asset Management παρουσιάστηκε στη ΓΔ Προϋπολογισμού και στην OIB στις 13 Μαρτίου 2007 και οδήγησε στην απόφαση να προχωρήσει το σχέδιο στο επόμενο στάδιο, δηλ. σε πλήρη ανάλυση για την επίδειξη της ορθότητάς του. Εάν μέχρι τα τέλη του έτους ληφθεί απόφαση για την έναρξη της εγκατάστασης, τότε οι ανάγκες όλων των δυνητικών χρηστών θα πρέπει να ενσωματωθούν στο νέο σύστημα. Εντός του 2008 προγραμματίζεται αρχικό ξεκίνημα στην OIB.

ABAC Assets I και ABAC Contracts

Η Επιτροπή συνεχίζει τη συντήρηση και τις μικροβελτιώσεις όσον αφορά το ABAC Assets I, μέχρις ότου γνωστοποιηθούν συμπεράσματα για το σχέδιο ABAC Assets II, και όσον αφορά το ABAC Contracts, μέχρις ότου η εμπειρία της ΓΔ JLS/ΔΕΥ από το δομοστοιχείο SAP grantor αποτελέσει τη βάση για μια μακροχρόνια αναπτυξιακή στρατηγική.

Ενιαία αποθήκη δεδομένων

Οι εξελίξεις στο σχέδιο αυτό ξεκίνησαν τον Ιούνιο του 2006 με τη χρήση μιας προσέγγισης βασιζόμενης σε φάσεις που αντιστοιχούν σε κάθε επιχειρηματικό τομέα. Οι πρώτοι δύο τομείς που πρέπει να αναλυθούν είναι η εκτέλεση του προϋπολογισμού (πιστώσεις – αναλήψεις υποχρεώσεων – πληρωμές – SAP/FM) και οι αντίστοιχες γενικές λογιστικές πτυχές (τιμολόγια– SAP/FI).

Συνεπεία της προόδου που σημειώθηκε μέχρι τα τέλη του 2006, η ενιαία αποθήκη οικονομικών δεδομένων κατόρθωσε να διαβιβάσει στις γενικές διευθύνσεις και τις υπηρεσίες μια πρώτη εκδοχή εκθέσεων που θα τις διευκολύνει στην κατάρτιση των αντίστοιχων δεδομένων διαχωρισμού των χρήσεων για το τέλος του έτους. Η ενιαία αποθήκη οικονομικών δεδομένων χρησιμοποιήθηκε επίσης για την εκπόνηση της ετήσιας δημοσιονομικής έκθεσης που περιλαμβάνεται στους λογαριασμούς του 2006, και για την κατάρτιση της επιμέρους δημοσιονομικής έκθεσης που επισυνάπτεται στις ετήσιες εκθέσεις δραστηριοτήτων κάθε γενικής διεύθυνσης και υπηρεσίας της Επιτροπής.

Πρόθεση της Επιτροπής είναι να επιτρέψει σε όλες τις γενικές διευθύνσεις την πρόσβαση στην ενιαία αποθήκη οικονομικών δεδομένων τον Ιούνιο του 2007. Σταδιακά θα προστεθούν συμπληρωματικές δυνατότητες και βελτιώσεις, ώστε μέχρι τα τέλη του 2008 να έχει επιτευχθεί πλήρης λειτουργικότητα. Εν τω μεταξύ, θα πρέπει να διατηρηθεί η υφιστάμενη υποδομή αποθήκευσης δεδομένων.

Διαδικασίες ανάπτυξης της πληροφορικής

Οι διαδικασίες ανάπτυξης ΤΠ βελτιώνονται μέσω της υιοθέτησης τεχνικών μοντελοποίησης δεδομένων και τη δημιουργία λεξικού δεδομένων. Στόχος του σχεδίου είναι να διασφαλίσει ότι οι παρούσες και μελλοντικές εξελίξεις τεκμηριώνονται πλήρως, ότι το λογισμικό καθίσταται κατά το δυνατόν αποτελεσματικό και ότι οι επιπτώσεις της καταχώρισης των δεδομένων γίνονται αρκούντως κατανοητές. Ο επιχειρηματικός τομέας εισοδήματος επελέγη για την πρώτη φάση του έργου και μέχρι τις 31 Μαρτίου 2007 είχε σημειωθεί ικανοποιητική πρόοδος. Το παράρτημα II της παρούσας έκθεσης παρουσιάζει την πρόοδο που επιτεύχθηκε όσον αφορά την ασφάλεια πρόσβασης στο σύστημα, καθώς και όσον αφορά τη εξασφάλιση της συνοχής των δεδομένων που τηρούνται στο σύστημα ABAC.

6. Αντιπροσωπείες ABAC

Η ΓΔ Προϋπολογισμού, η ΓΔ RELEX και η ΓΔ DIGIT συνεργάστηκαν το 2006 ώστε από το 2007 να ενσωματωθούν στο σύστημα ABAC οι λογαριασμοί παγίων προκαταβολών των αντιπροσωπειών. Το υφιστάμενο τοπικό σύστημα αντιπροσωπειών της ΓΔ Relex δεν κατέστη δυνατόν να επικυρωθεί διότι δεν λειτουργούσε σε δεδουλευμένη βάση.

Η υποδομή ABAC προσαρμόστηκε ώστε η καταχώριση να γίνεται μέσω διαδικτυακών εφαρμογών και να είναι σε θέση να διαχειρίζεται τις τοπικές πληρωμές και τις μικρές δαπάνες των αντιπροσωπειών μέσω παγίων προκαταβολών.

Το ABAC-Assets επίσης προσαρμόστηκε και εισήγαγε διαδικτυακές εφαρμογές ώστε να επιτρέπει στις αντιπροσωπείες της ΓΔ RELEX και στα γραφεία εκπροσώπησης της ΓΔ COMM να διαχειρίζονται τα πάγια στοιχεία τους ενεργητικού τους και να τα εγγράφουν στο κεντρικό σύστημα. Το ABAC Workflow τέθηκε στη διάθεση όλων των αντιπροσωπειών στις 8 Ιανουαρίου 2007 και το ABAC Assets στις 26 Μαρτίου 2007. Οργανώθηκαν μαθήματα επιμόρφωσης σχετικά με τα δομοστοιχεία αυτά για τους υπεύθυνους σε δημοσιονομικά θέματα κάθε αντιπροσωπείας.

Με τα επιτεύγματα αυτά, αντιμετωπίζεται ένα από τα κυριότερα εναπομένοντα θέματα, συγκεκριμένα το γεγονός ότι ο μεγάλος αριθμός μικρών υπηρεσιών εκτός των κεντρικών γραφείων της Επιτροπής (αντιπροσωπείες και γραφεία εκπροσώπησης), στις οποίες υπάρχει αποκέντρωση των δημοσιονομικών ευθυνών, ενσωματώνονται στο κεντρικό σύστημα και έτσι καθίσταται πλέον δυνατή η συμμόρφωσή τους με τους λογιστικούς κανόνες και μεθόδους.

7. Ευρωπαϊκό Ταμείο Ανάπτυξης (ΕΤΑ)

Εκσυγχρονίζεται επίσης η πλατφόρμα ΤΠ για τους λογαριασμούς του Ευρωπαϊκού Ταμείου Ανάπτυξης, οι οποίοι διαφέρουν από τους λογαριασμούς του γενικού προϋπολογισμού.

Οι λογιστικοί κανόνες για το ΕΤΑ αναπροσαρμόστηκαν το 2005, και προγραμματίζεται η αντικατάσταση του υφιστάμενου συστήματος πληροφορικής της ΕΤΑ, του OLAS, από ένα συνδυασμό του ABAC και του τοπικού συστήματος πληροφορικής της ΓΔ AIDCO για τον γενικό προϋπολογισμό, του CRIS. Έχουν αρχίσει εργασίες για την προσαρμογή των δύο αυτών συστημάτων στα ιδιαίτερα χαρακτηριστικά του ΕΤΑ.

Οι εργασίες του κεντρικού στοιχείου ABAC για το ΕΤΑ ολοκληρώθηκαν κατ'ουσίαν και υποβλήθηκαν σε επαλήθευση στα μέσα του 2006. Η εφαρμογή του νέου συστήματος πληροφορικής (ABAC-FED) προγραμματίζεται για τον Ιανουάριο του 2008. Η ΓΔ AIDCO χρειάστηκε ένα επιπλέον έτος για να ολοκληρώσει τις αναγκαίες εργασίες, ώστε το σύστημα CRIS να είναι σύμφωνο με τους λογιστικούς κανόνες για τον γενικό προϋπολογισμό. Υπάρχει ρητή δέσμευση να δοθεί στο σχέδιο αυτό ύψιστη προτεραιότητα το 2007. Το σχέδιο έργου έχει αναπροσαρμοστεί, ενώ δίδεται ιδιαίτερη προσοχή στην ποιότητα της διαδικασίας μετάβασης και στην ποιότητα των δεδομένων. Πρόκληση παραμένει η επιμόρφωση των μελλοντικών χρηστών στις 46 αντιπροσωπείες των χωρών ΑΚΕ.

Πρέπει να τονιστεί ότι, παρά το γεγονός ότι τα νέα συστήματα ΤΠ βρίσκονται ακόμη υπό ανάπτυξη, οι ετήσιοι λογαριασμοί του ΕΤΑ για το 2005 και το 2006 καταρτίστηκαν σύμφωνα με την αρχή της λογιστικής σε δεδουλευμένη βάση. Οι λογιστικές πληροφορίες που παρέχονται από το τρέχον λογιστικό σύστημα πληροφορικής (OLAS) προσαρμόστηκαν όπου κρίθηκε αναγκαίο ώστε να εμφανίζουν δεδομένα σύμφωνα με την αρχή της λογιστικής σε δεδουλευμένη βάση. Ο υπόλογος του ΕΤΑ προέβη επίσης στις αναγκαίες διορθώσεις των λογιστικών δεδομένων βάσει ταμειακών συναλλαγών, βασιζόμενος σε συμπληρωματικές πληροφορίες που διαβίβασε ο διατάκτης.

8. Εφαρμογή του ABAC από άλλα όργανα και οργανισμούς

Τρεις εκτελεστικοί οργανισμοί (IEEA, EACEA, PHEA) και τρεις ρυθμιστικοί οργανισμοί (EMSA, Galileo, Frontex), καθώς και δύο επιτροπές (Οικονομική και Κοινωνική Επιτροπή, Επιτροπή των Περιφερειών)[3] συνδέθηκαν το 2006 με το σύστημα ABAC. Εννέα ακόμη οργανισμοί θα αρχίσουν να χρησιμοποιούν το ABAC το 2007, και έξι ρυθμιστικοί οργανισμοί θα συνδεθούν με το ABAC το 2008.

Ειδικό δημοσιονομικό και λογιστικό περιβάλλον εφαρμόζεται στο ABAC για κάθε οργανισμό ή επιτροπή, ο υπόλογος των οποίων παραμένει υπεύθυνος για τους λογαριασμούς τους και για την εκτέλεση των πληρωμών τους.

Δεδομένου ότι πολλοί ρυθμιστικοί οργανισμοί εξακολουθούν να χρησιμοποιούν μια εκδοχή του συστήματος Si2 της Επιτροπής για τους δημοσιονομικούς τους λογαριασμούς, η Επιτροπή συμφώνησε να συνεχίσει να υποστηρίζει το Si2 μέχρι να καταστεί δυνατή η ενσωμάτωση όλων των χρηστών στο ABAC.

9. Μελλοντικές εξελίξεισ

Το πρόγραμμα δράσης εκσυγχρονισμού αναπροσαρμόστηκε για το 2007 και παρατάθηκε μέχρι το 2008. Κατά τους προσεχείς μήνες, οι σημαντικότερες εξελίξεις στον τομέα της πληροφορικής θα εστιαστούν στην ενσωμάτωση των λογαριασμών του ΕΤΑ, στην εφαρμογή του δομοστοιχείου BCS, στην ολοκλήρωση της ενιαίας αποθήκης οικονομικών δεδομένων, στην ανάπτυξη του ενισχυμένου δομοστοιχείου Web-Income, στην ενίσχυση της ασφάλειας και στην πιθανή εφαρμογή του δομοστοιχείου Supply and Asset Management (SAM) του συστήματος SAP για την υπηρεσία OIB.

Οι μελλοντικές εξελίξεις της ΤΠ θα αφορούν κυρίως βελτιώσεις σε επίπεδο χρήσης και κατάρτισης δημοσιονομικών εκθέσεων και θα συμβάλουν στη μεγαλύτερη ενοποίηση των τοπικών συστημάτων και στην παροχή πρόσθετων μέσων υποστήριξης των χρηστών και δημοσιονομικής διαχείρισης, γεγονός που συνιστά πιο μακροπρόθεσμο στόχο. Όσον αφορά το λογιστικό πλαίσιο, θα επιδιωχθεί ο καθορισμός των ρόλων και των αρμοδιοτήτων των παραγόντων που συμμετέχουν στις δημοσιονομικές διαδικασίες, η βελτίωση της ποιότητας των λογιστικών δεδομένων και των εκθέσεων σχετικά με τη διαχείριση, καθώς και ο έλεγχος, από όλους τους διατάκτες, της συμμόρφωσης των τοπικών συστημάτων με τα κριτήρια επικύρωσης.

10. Συμπέρασμα

Η μετάβαση σε ένα νέο λογιστικό σύστημα στην Ευρωπαϊκή Επιτροπή έγινε εντός της καθορισθείσας προθεσμίας για την κατάρτιση ετήσιων λογαριασμών σε δεδουλευμένη βάση, που τηρούν από κάθε άποψη τα διεθνώς αποδεκτά λογιστικά πρότυπα. Οι εξωτερικοί ελεγκτές της Επιτροπής και οι αρχές απαλλαγής εξέφρασαν μεγάλη ικανοποίηση για τη σημειωθείσα πρόοδο.

Το σχέδιο δεν μπορεί όμως να αναπαυθεί στις δάφνες του. Πρέπει να συνεχιστεί η βελτίωση και η περαιτέρω ανάπτυξη των λογιστικών διαδικασιών. Οι κυριότερες προκλήσεις είναι πλέον:

Να παγιωθούν πλήρως σε κάθε γενική διεύθυνση και υπηρεσία οι διαδικασίες και οι έλεγχοι που είναι αναγκαίοι ώστε να διασφαλίζονται σταθερά λογιστικά δεδομένα υψηλής ποιότητας. Προς τούτο, κάθε γενική διεύθυνση και υπηρεσία θα πρέπει κυρίως να διασφαλίσει ότι ο ανταποκριτής σε λογιστικά θέματα βρίσκεται σε κατάλληλη θέση της ιεραρχίας που να του επιτρέπει να επηρεάζει την αποτελεσματικότητα των χρηματοπιστωτικών κυκλωμάτων, και να λαμβάνει τις αναγκαίες πληροφορίες για τους ετήσιους λογαριασμούς

Να βελτιωθεί η διαδικασία καταχώρισης και αναφοράς των ποσών που εισπράττονται από την Επιτροπή και τα κράτη μέλη

Να ολοκληρωθεί η επικύρωση των υφιστάμενων συστημάτων στην AIDCO και την EAC, και να επικυρωθούν τα νέα συστήματα πληροφορικής που χρησιμοποιεί η RELEX και σκοπεύει να χρησιμοποιήσει η EAC και άλλες γενικές διευθύνσεις

Να ενσωματωθούν οι λογαριασμοί του ΕΤΑ στο ABAC, και να οργανωθούν μαθήματα επιμόρφωσης για τις 46 επίμαχες αντιπροσωπείες

Να ενσωματωθεί μεγάλος αριθμός εξωτερικών φορέων, δηλ. των οργανισμών και επιτροπών, στο σύστημα ABAC, και να εξυπηρετηθούν οι επακόλουθες ανάγκες τους σε επίπεδο επιμόρφωσης και υποστήριξης και,

Να βελτιστοποιηθεί η ενσωμάτωση των συστημάτων πληροφορικής και να παρασχεθούν τα μέσα που χρειάζονται οι χρήστες για τη διαχείριση και υποβολή εκθέσεων όσον αφορά τους χρηματοδοτικούς πόρους για τους οποίους είναι υπεύθυνοι.

Το σχέδιο έργου για τα δύο προσεχή έτη αφορά τις προκλήσεις αυτές, και η Επιτροπή εμμένει στη δέσμευσή της για την επίτευξη των υψηλότερων προτύπων λογιστικής στον δημόσιο τομέα.

ΠΑΡΑΡΤΗΜΑ I: ΠΡΟΓΡΑΜΜΑΤΙΣΜΟΣ ΥΨΗΛΟΥ ΕΠΙΠΕΔΟΥ

[pic]

ΠΑΡΑΡΤΗΜΑ II: Ασφάλεια και συγχρονισμός του συστήματος

1. Λογιστικό σύστημα ABAC

Στη διάρκεια του 2006, εντάχθηκαν στο σύστημα ABAC δύο εκτελεστικοί οργανισμοί, τρεις ρυθμιστικοί οργανισμοί και δύο επιτροπές. Οι απαιτούμενες εργασίες και η ρύθμιση της ασφάλειας ολοκληρώθηκαν εγκαίρως ώστε να διασφαλιστεί ο διαχωρισμός των ρόλων ανά λογιστή (κύκλος πληρωμών, τραπεζική συμφωνία, επικύρωση συναλλαγών και διατήρηση των περιόδων καταχώρισης).

Τον Ιούλιο του 2006, το SAP αναβαθμίστηκε από την έκδοση 4.7 στην έκδοση 5.0. Μετά την αναβάθμιση, χρειάστηκε να γίνει πλήρης αναθεώρηση των υφιστάμενων δικαιωμάτων πρόσβασης, ώστε να υπάρχει η εγγύηση ότι στο πλαίσιο της έκδοσης 5.0 εφαρμόζεται τουλάχιστον το ίδιο επίπεδο ασφάλειας. Αυτή η αναθεώρηση υψηλής προτεραιότητας ολοκληρώθηκε επιτυχώς και η μετάβαση στην έκδοση 5.0 πραγματοποιήθηκε ομαλά.

Το δεύτερο εξάμηνο του 2006 πραγματοποιήθηκαν ειδικές εργασίες και δημιουργήθηκαν κανόνες ασφάλειας ώστε να επιτραπεί στους ορκωτούς λογιστές των γενικών διευθύνσεων να διαχειριστούν το ετήσιο κλείσιμο των λογαριασμών τους. Όλες οι γενικές διευθύνσεις καταχώρισαν για πρώτη φορά τα δεδομένα τους σχετικά με το διαχωρισμό των χρήσεων («cut-off») στις αρχές του 2007 για το οικονομικό έτος 2006.

Η αναθεώρηση της πρόσβασης στο λογιστικό σύστημα ABAC (SAP) για τη ΓΔ Προϋπολογισμού ξεκίνησε το 2005. Η αναθεώρηση προχώρησε το 2006, αλλά θα οριστικοποιηθεί το 2007. Η ύψιστη προτεραιότητα, δηλαδή η αναθεώρηση των δικαιωμάτων πρόσβασης των ειδικών πληροφορικής, πραγματοποιήθηκε επιτυχώς το Φεβρουάριο του 2006.

2. ABAC Workflow

Έχουν ήδη αρχίσει οι εργασίες για την αναμόρφωση του μηχανισμού ασφάλειας στο ABAC Workflow και σημειώθηκε πρόοδος σε διάφορους τομείς, όπως η εξέταση των τεχνικών χρηστών, ο μηχανισμός αναπλήρωσης και η παρακολούθηση των λογιστικών ελέγχων.

Προτεραιότητα δόθηκε στη διάρθρωση της ασφάλειας για τις αντιπροσωπείες στο πλαίσιο της ενσωμάτωσής τους στο ABAC Workflow. Αναπτύχθηκε ένα νέο δομοστοιχείο για τους κατόχους λογαριασμών παγίων προκαταβολών και επίσης πραγματοποιήθηκαν συμπληρωματικές εργασίες ώστε να εξασφαλιστεί ο πλήρης διαχωρισμός των πράξεων που διενεργούν οι 100 και πλέον αντιπροσωπείες. Σημαντικές προσπάθειες καταβλήθηκαν για το σχέδιο αυτό καθ'όλη τη διάρκεια του 2006. Οι αντιπροσωπείες εργάζονται στο ABAC Workflow από τον Ιανουάριο του 2007.

[1] COM(2002) 755.

[2] Στις 30 Ιουνίου 2003 (SEC(2003) 790), στις 31 Δεκεμβρίου 2003 (SEC(2004) 118), στις 30 Ιουνίου 2004 (COM(2004) 565), στις 31 Ιανουαρίου 2005 (COM(2005) 90), στις 31 Μαρτίου 2006 (COM(2006) 358).

[3] Οι μεταφορές πιστώσεων πραγματοποιούνται σύμφωνα με το άρθρο 1 του δημοσιονομικού κανονισμού.